Kasino (kortspill)

Kasino er et populært kortspill for to til fire spillere som spilles med én kortstokk. Spillet stammer fra Italia, og er sannsynligvis en avart av det populære italienske kortspillet Scopa. Kasino har mange varianter både lokalt og nasjonalt. Målet med spillet er å oppnå flest mulig poeng i løpet av en omgang, eller i løpet av flere omganger.


== Forberedelser ==
Det brukes en tradisjonell kortstokk med 52 kort. En starter spillet med å dele ut fire kort til hver spiller og fire kort på bordet med forsiden opp. Hvis et av kortene i bordet er et poengkort, legges de tilbake i kortstokken, og erstattes av et nytt kort.


== Spillets gang ==
Man spiller etter tur, og spiller ut ett kort for hver tur. Spilleren til venstre for utdeler begynner. Det er tre måter å samle poeng på. (1) Man kan ta inn kort med tanke på opptellingen av poeng ved slutten av en omgang, (2) «bygge» som en forberedelse til neste runde (3) eller ta inn alle kortene i bordet. Følgende gir poeng ved slutten av spillet:

Spilleren som har samlet flest kort oppnår ett poeng.
Spilleren som har samlet flest spar oppnår ett poeng.
Det siste stikket i en omgang gir ett poeng.
Et ess av en hvilken som helst farge gir ett poeng.
Spar 2 gir ett poeng.
Ruter 10 gir to poeng.
I tillegg gis det ett poeng for hver «tabbe».


=== Ta stikk ===
Et kort på hånden med samme valør som et kort på bordet gir muligheten til å ta et stikk. Man kan også ta et stikk ved å legge sammen verdien av to valører i bordet hvis man har et kort på hånden som svarer til den sammenlagte verdien. Hvis man ikke kan ta et stikk inneværende runde, kan man «bygge» som en forberedelse til neste runde. En spiller som tar inn alle kortene på bordet i ett stikk får et ekstrapoeng, en «tabbe». 

Eksempel: En spiller med ruter seks på hånden kan ta inn en 6 av hvilken som helst farge. Han kan også legge sammen en toer og en firer, uavhengig av farge, og ta inn dem samlet.


=== Bygge ===
Hvis man har et kort på hånden som svarer til verdien av et kort på bordet og et kort på hånden kan man bygge ved å legge kortet man har på hånden hånden sammen med kortet som ligger på bordet. For å ta inn et bygg må man ha et kort på hånden som svarer til den sammenlagte verdien av bygget. Det er også mulig å «doble» et bygg i stedet for å ta det inn. I så fall må man ha enda et kort med den opprinnelige verdien på bygget. Jo lengre bygget ligger på bordet jo større blir risikoen for at en av motspillerne kan ta det inn.

Eksempel: En spiller med 8 og dame på hånden kan legge åtteren sammen med en firer på bordet og ta det inn i neste runde. Hvis han har to damer på hånden kan han velge å doble bygget i stedet for å ta det inn, men da må han vente enda en runde.


=== Poengkort ===
Tre poengkort har ulik verdi avhengig av om de ligger på bordet eller på hånden. En spar to har verdien 2 på bordet, men 15 på hånden. Ruter 10 har verdien 10 på bordet, men 16 på hånden. Et ess har verdien 1 på bordet, men 14 på hånden.


== Strategi ==
En som følger godt med kan forsøke å sikre seg så mange poengkort som mulig. Man vil for enhver pris unngå å gi fra seg poengkort til de andre spillerne. For hver tur bør en vurdere hva som gir det beste stikket. Kort av fargen spar gir høyere sannsynlighet for poeng enn kort av de andre fargene. Hvis man har grunn til å tro at en motspiller kan samle et poengkort på grunn av verdiene i bordet vil man kanskje velge å spolere muligheten hans ved å unngå at det ligger en samlet verdi av 14, 15 eller 16 på bordet.


== Varianter ==
Det finnes flere variasjoner på reglene.

Smyg eller krypkasino – Variant hvor man skal unngå å ta poeng.
Noen spiller med en annen fordeling av poeng for kortene.
Noen spiller med at en kan ha flere bygg samtidig, så lenge en kan ta byggene i samme hånd.
Noen spiller med at en kan bygge videre på eget bygg
Noen spiller med at en kan bygge med poengkort direkte fra sin egen hånd
Ved 5 spillere deler en kun 2 kort i bordet i begynnelsen, samt at man har en "halv" runde hvor hver spiller bare får utdelt to kort, for å komme à jour, resten av spillet spilles som over. Man kan også fjerne et passende antall lave kort som ikke er spar, slik at utdelingen går opp.
Lokale navn finnes også, for eksempel kan spillet kalles tabbe og siste runde kalles "døgga".